শিক্ষাঙ্গণে মুসলিমদের ব্যর্থতা স্রেফ বিজ্ঞানের জ্ঞানে নয়, প্রচণ্ড ব্যর্থতা ইসলামের মূল এজেন্ডা ও মানব কল্যাণে মুসলিমদের শ্রেষ্ঠ অবদানগুলি জানাতেও। এ অজ্ঞতার জন্ম মুর্খদের বস্তিতে নয়, বরং মুসলিম দেশগুলির স্কুল, কলেজ, ও বিশ্ববিদ্যালয়গুলিতে। বিস্ময়ের বিষয়, মুসলিম বিশ্ব জুড়ে কয়েক লক্ষ স্কুল, কলেজ, মাদ্রাসা ও বিশ্ববিদ্যালয় সত্ত্বেও সে অজ্ঞতা দূর না হয়ে বরং দিন দিন গভীরতর হচ্ছে। এরই ফলে নবীজী (সাঃ)র যুগের ইসলাম অপরিচিত শুধু অমুসলিমদের কাছে নয়, অপরিচিত রয়ে গেছে খোদ মুসলিমদের কাছেও। শিক্ষা প্রতিষ্ঠানগুলি ব্যবহৃত হচ্ছে ইসলাম ও মুসলিম প্রসঙ্গে অকথ্য মিথ্যার প্রচার ও পরিচর্যা দেয়ার কাজে। মিথ্যার জোয়ারে ইসলামের মূল শিক্ষাগুলো এতটাই বিলুপ্ত হয়েছে যে, নবীজী (সাঃ)র আমলের পূর্ণাঙ্গ ইসলাম ৫৭টি মুসলিম দেশের কোথাও বেঁচে নাই। মুসলিমগণ বেঁচে আছে এক বিকৃত ও অপূর্ণাঙ্গ ইসলাম নিয়ে যাতে শরিয়ত, হুদুদ, কেসাস, খেলাফত, মুসলমি ঐক্য ও শুরার ন্যায় মহান আল্লাহতায়ালা কর্তৃক ফরজকৃত বিধানের কোন স্থান নেই। মিথ্যার স্রোতে ভাসার কারণে এমন কি বিশ্ববিদ্যালয়ের শিক্ষক ও ডিগ্রিধারীগণও ভূল করে ইসলামের মূল এজেন্ডা ও মানব জাতির কল্যাণে মুসলিমদের শ্রেষ্ঠ অবদানগুলো বুঝতে। তাদের কাছে ইসলামের শ্রেষ্ঠ অবদান গণ্য হয় মুসলিম স্থাপত্য, অংক শাস্ত্র, ভূগোল শাস্ত্র, এ্যালজ্যাবরা, জ্যামিতিক শাস্ত্র, রসায়ন বিজ্ঞান, সমাজ বিজ্ঞান, চিকিৎসা বিজ্ঞান, সিভিল ইঞ্জিনীয়ারিং, ও জ্যোতিষ শাস্ত্রের ন্যায় নানা শাখায় অবদান। শ্রেষ্ঠ কর্ম গণ্য হয়, তাজমহল, আলহামরার ন্যায় অসংখ্য প্রাসাদ, দুর্গ ও মসজিদগুলি। অথচ মুসলিমদের মূল অবদানের কাছে এ অবদানগুলি অতি তুচ্ছ মাত্র।